text: Bestilt arbejde: Stjal et helt badeværelse
  16 juni 2011 kl. 09.16
  I løbet af to timer stjal tyve torsdag morgen et komplet badeværelse med toilet, badekar og 14 kvm fliser hos Harry's Flisemarked i Fredericia.
  Tyvene gik målrettet efter bestemte varer, så det ligner et bestillingsarbejde.
  
  Fanget på video
  - Jeg har aldrig oplevet noget lignende, siger markedsdirektør Steen weber til TV SYD. 
  Overvågningsfotos viser, at tyvene er ankommet i en sort VW Touran kl. 4.32. De har smadret et vindue for at skaffe sig adgang til flisemarkedet.
  Samtidig har de stjålet en trailer hos en nabo.
  
  Plukkede varer
  I løbet af to timer har de i ro og mag fundet de varer de ville stjæle. 
  - De har plukket præcis de varer, som var vist i en annonce, som vi havde i Søndagsavisen, eller på et par fotos, som blev bragt i Fredericia Dagblad. Det drejer sig bl.a. om et bestemt toilet - og et stort badekar.
  - De må mindst have været to mand, fortsætter Steen Weber.
  Han opgør det stjålne badeværelse til en værdi af 43.000 kr.
  
  I ro og mag
  Tyvene forlod forretningen kl. 6.45 - efter at den første ansatte faktisk var mødt på arbejde. Tyvene har også været rimeligt koldblodige, fordi der ligger et kondicenter over butukken - og her kommer de første kunder kl. 6.
  Politiet i Fredericia har ved middagstid lavet undersøgelser på gerningsstedet.
  